b'\n_START_ARTICLE_\nJaakko I (Monaco)\n_START_PARAGRAPH_\nJaakko I, oik. Jacques Fran\xc3\xa7ois L\xc3\xa9onor Goyon de Matignon (21. marraskuuta 1689 \xe2\x80\x93 23. huhtikuuta 1751) oli Monacon ruhtinas vuosina 1731-1733. H\xc3\xa4n oli normannilaisen kreivin Jacques III Goyon de Matignon ja kreivit\xc3\xa4r Thorigny Charlotte Goyon de Matignon poika. H\xc3\xa4nen set\xc3\xa4ns\xc3\xa4 oli Ranskan marsalkka Charles-Auguste de Goyon-Matignon._NEWLINE_Kun Monacon ruhtinas Antonio I etsi sopivaa sulhasta perilliselleen ja tytt\xc3\xa4relleen Louise Hippolytelle, Jaakon is\xc3\xa4 ehdotti poikaansa v\xc3\xa4vyksi. Ajatus omasta ruhtinaskunnasta oli eritt\xc3\xa4in houkutteleva, ja ehdokkuutta tuki kuningas Ludvig XIV, joka halusi vahvistaa Ranskan vaikutusvaltaa Monacossa. Pari vihittiin 20. lokakuuta 1715, ja he saivat yhdeks\xc3\xa4n lasta._NEWLINE_Avioliitto ei ollut kovin onnellinen. Jaakko asui mieluummin Versaillesissa kuin Monacossa, ja h\xc3\xa4nell\xc3\xa4 oli useita rakastajattaria. Antonio I:n kuoleman j\xc3\xa4lkeen Louise Hippolyte muutti Pariisista Monacoon (4. huhtikuuta 1731) ja sai innostuneen vastaanoton. Kun Jaakko tuli my\xc3\xb6hemmin per\xc3\xa4ss\xc3\xa4, vastaanotto oli paljon viile\xc3\xa4mpi._NEWLINE_Louise Hippolyte kuoli isorokkoon loppuvuodesta 1731. Jaakko l\xc3\xb6i laimin Monacon valtion hoidon ja joutui j\xc3\xa4tt\xc3\xa4m\xc3\xa4\xc3\xa4n kapinan partaalla olevan ruhtinaskunnan toukokuussa 1732. H\xc3\xa4n luopui seuraavana vuonna vallasta vuonna poikansa Honor\xc3\xa9 III:n hyv\xc3\xa4ksi. H\xc3\xa4n muutti Pariisiin, eik\xc3\xa4 avioitunut uudestaan._NEWLINE_Jaakko I:n Pariisin asunto nimettiin h\xc3\xa4nen mukaansa H\xc3\xb4tel Matignoniksi ja on nykyisin Ranskan p\xc3\xa4\xc3\xa4ministeri virka-asunto.'